**Tapio Laakso** (s. 28. kesäkuuta 1985 Rymättylä) on suomalainen uransa lopettanut jääkiekkoilija, pelipaikaltaan keskushyökkääjä. Hän pelasi SM-liigaa Kalevan Pallossa, Turun Palloseurassa, Tampereen Ilveksessä ja Rauman Lukossa yhteensä 675 runkosarjaottelua tehopistein 108+144=252 ja keräten 398 jäähyminuuttia sekä 53 playoff-ottelua tehopistein 7+11=18 ja keräten 55 jäähyminuuttia. Laakso toimi urallaan sekä TPS:n (2013–2014), Ilveksen (2016–2018) että Lukon (2019–2020) kapteenina, mutta hän kuului myös KalPassa kapteenistoon. Laakso voitti KalPassa SM-pronssia vuonna 2009. Hän toimi myös Mestis-joukkue TuTon kapteenina kaudella 2006–2007. Laakso pelasi myös kolme ottelua Suomen A-maajoukkueessa.

Ura
---

### Seuraura

8-vuotiaana jääkiekkoilun aloittanut Laakso on naantalilaisen VG-62:n kasvatti. Hän siirtyi C-juniori-ikäisenä TuToon, jonka paidassa Laakso voitti kaudella 2002–2003 koko B-nuorten SM-sarjan pistepörssin tehoilla 21+30=51. 17-vuotias Laakso debytoi kauden aikana myös Mestiksessä, jossa hän pelasi kolme ottelua. Huhtikuussa 2003 Laakso teki kolmivuotisen jatkosopimuksen TuTon kanssa. Varsinaisella Mestiksen tulokaskaudellaan 2003–2004 hän teki 41 runkosarjaottelussa tehot 6+7=13 ja kuudessa karsintasarjan ottelussa tehot 2+1. Kaudella 2004–2005 Laakso teki runkosarjassa 14 tehopistettä ja voitti TuTon sisäisen tehotilaston lukemalla +10. Hän voitti kauden päätteeksi Mestis-pronssia, kuten myös seuraavan kauden 2005–2006 päätteeksi.

Kaudella 2006–2007 Laakso nousi vain 21-vuotiaana TuTon kapteeniksi. Hän teki myös Mestiksen yhden kauden piste-ennätyksensä tehoilla 12+23=35. Kaudeksi 2007–2008 Laakso siirtyi hänen junioriajoiltaan asti tutun tutkaparinsa Timo Salon kanssa kaksivuotisella sopimuksella SM-liigaan ja Kalevan Pallon riveihin. He palasivat myös sekä TuTon junioreista että edustusjoukkueesta tutun päävalmentaja Pekka Virran alaisuuteen. Laakso teki liigadebyyttinsä runkosarjan avauskierroksella 13. syyskuuta 2007 JYPiä vastaan. Hänet merkittiin heti KalPan ykkössentteriksi laidoilleen Jani Tuppurainen ja Jyri Junnila. Laakso sai ottelussa myös syöttöpisteen Junnilan tekemään maaliin. Liigauransa avausmaalin hän teki 11. lokakuuta 2007 ylivoimalla Hämeenlinnan Pallokerhoa vastaan. Laakso kuului lopulta kauden yllättäjiin ja teki lähinnä alempien ketjujen roolissa 53 runkosarjaottelussa tehot 8+15=23. Kauden 2008–2009 päätteeksi hän voitti SM-pronssia. Tammikuussa 2009 Laakso ja Salo tekivät vuoden mittaiset jatkosopimukset KalPan kanssa. Vuotta myöhemmin Laakson sopimusta jatkettiin taas vuodella.

Laakso nousi kaudella 2010–2011 KalPan varakapteeniksi ja pelasi joukkueen ainoana kaikki 60 runkosarja- ja seitsemän playoff-ottelua. Kaudeksi 2011–2012 hän siirtyi kaksivuotisella sopimuksella Turun Pallseuraan. Laakson kanssa joukkueeseen siirtyi jälleen myös Timo Salo ja TPS:n päävalmentajana toimi taas Pekka Virta. Laakso nousi TPS:n kapteenistoon. Hän sai kuitenkin pelityyliinsä nähden liikaa ylivoima-aikaa ja pelasi pisteiden valossa uransa varsin heikon kauden. Laakson teholukema -24 oli koko SM-liigan heikoin. Myös kaudella 2012–2013 Laakso pelasi paljon mukavuusalueensa ulkopuolella hyökkäävämmässä roolissa. Pisteitä syntyi vain 13, mutta hän onnistui kuitenkin edellisten kausiensa tapaan aloituksissa ja alivoimapelaamisessa. Joulukuussa 2012 Laakso teki vuoden mittaisen jatkosopimuksen TPS:n kanssa.

Kaudeksi 2013–2014 Laakso nimettiin TPS:n kapteeniksi. Loukkaantumiset lyhensivät hänen kauttansa 39 runkosarjaottelun mittaiseksi. Kaudeksi 2014–2015 Laakso siirtyi kaksivuotisella sopimuksella Tampereen Ilvekseen, jonka päävalmentajana toimi hänelle tuttu KalPan ex-apuvalmentaja Tuomas Tuokkola. Laakso nimettiin Ilveksen varakapteeniksi. Hän teki SM-liigan yhden kauden piste-ennätyksensä tehoilla 17+17=34, joilla Laakso oli joukkueen paras maalintekijä ja kolmanneksi paras pistemies. Hän voitti myös Ilveksen sisäisen tehotilaston lukemalla +10. Tammikuussa 2015 Laakso teki lähes piste per peli -tahdilla 13 ottelussa 12 tehopistettä ja hänet valittiin SM-liigan kuukauden pelaajaksi. Saman vuoden joulukuussa Laakso teki kaksivuotisen jatkosopimuksen Ilveksen kanssa.

Lokakuussa 2015 Laakso nousi Ilveksen kapteeniksi, kun Sami Sandell joutui loppukaudeksi 2015–2016 sivuun loukkaantumisen vuoksi. Kaudeksi 2016–2017 hänet nimettiin Ilveksen kapteeniksi. Laakso oli tehoilla 9+24=33 joukkueen paras syöttäjä ja hän jakoi sisäisen pistepörssin voiton Jerry D’Amigon kanssa, kuten myös pudotuspeleissä Ville Meskasen kanssa tehoilla 2+5=7.

Kaudeksi 2018–2019 Laakso siirtyi kaksivuotisella sopimuksella Rauman Lukkoon, jota valmensi hänelle jälleen TuTosta, KalPasta ja TPS:stä tuttu Pekka Virta. Laakso nimettiin joukkueen varakapteeniksi. Kaudeksi 2019–2020 hänet nimettiin Lukon kapteeniksi. Laakson kausi jäi kuitenkin vain 29 ottelun mittaiseksi, kun hän loukkaantui marraskuussa 2019 ja palasi kaukaloihin helmikuussa 2020. Maaliskuussa Laakso ilmoitti omalla Instagram-tilillään lopettaneensa pelaajauransa.

### Maajoukkueura

Laakso pelasi Suomen A-maajoukkueessa kolme ottelua ilman tehopisteitä. Hän teki A-maajoukkuedebyyttinsä 16. huhtikuuta 2009 Tampereella pelatussa Czech Hockey Gamesin avausottelussa Venäjää vastaan. Kyseinen Euro Hockey Tour -turnaus oli viimeinen näytönpaikka MM-joukkueeseen, jonne Laaksoa ei kuitenkaan nimetty.

Pelityyli
---------

Elite Prospects -sivuston Matias Strozykin mukaan Laakso tunnettiin työteliäänä keskushyökkääjänä, joka oli hyvä aloittamaan ja pelasi luotettavasti molempiin suuntiin. Hän pelasi erityisen hyvin puolustussuuntaan ja oli erinomainen alivoimapelaaja. Strozykin mukaan Laaksolla oli korkea työmoraali, hyvä fysiikka ja loistavat johtajaominaisuudet. Hän ei kuitenkaan ollut kovin suuri uhka vastustajalle hyökkäyspäässä, eikä Laakso osoittanut taitoa kerätä suuria pistemääriä.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2002–2003 | TuTo | Mestis | 3 | 0 | 0 | 0 | 2 | – | – | – | – | – |
| 2003–2004 | TuTo | Mestis | 41 | 6 | 7 | 13 | 6 | – | – | – | – | – |
| 2004–2005 | TuTo | Mestis | 43 | 5 | 9 | 14 | 10 | 8 | 1 | 2 | 3 | 4 |
| 2005–2006 | TuTo | Mestis | 44 | 11 | 13 | 24 | 24 | 7 | 1 | 3 | 4 | 6 |
| 2006–2007 | TuTo | Mestis | 45 | 12 | 23 | 35 | 52 | 7 | 1 | 0 | 1 | 0 |
| 2007–2008 | KalPa | SM-liiga | 53 | 8 | 15 | 23 | 47 | – | – | – | – | – |
| 2008–2009 | KalPa | SM-liiga | 58 | 11 | 14 | 25 | 32 | 12 | 1 | 2 | 3 | 6 |
| 2009–2010 | KalPa | SM-liiga | 58 | 12 | 7 | 19 | 26 | 13 | 1 | 3 | 4 | 10 |
| 2010–2011 | KalPa | SM-liiga | 60 | 7 | 15 | 22 | 73 | 7 | 2 | 0 | 2 | 29 |
| 2011–2012 | TPS | SM-liiga | 55 | 5 | 9 | 14 | 34 | 2 | 0 | 0 | 0 | 6 |
| 2012–2013 | TPS | SM-liiga | 55 | 4 | 9 | 13 | 28 | – | – | – | – | – |
| 2013–2014 | TPS | SM-liiga | 39 | 3 | 5 | 8 | 10 | – | – | – | – | – |
| 2014–2015 | Ilves | SM-liiga | 52 | 17 | 17 | 34 | 22 | 2 | 0 | 0 | 0 | 0 |
| 2015–2016 | Ilves | SM-liiga | 44 | 9 | 10 | 19 | 36 | – | – | – | – | – |
| 2016–2017 | Ilves | SM-liiga | 59 | 9 | 24 | 33 | 30 | 10 | 2 | 5 | 7 | 0 |
| 2017–2018 | Ilves | SM-liiga | 53 | 13 | 11 | 24 | 24 | – | – | – | – | – |
| 2018–2019 | Lukko | SM-liiga | 60 | 8 | 6 | 14 | 20 | 7 | 1 | 1 | 2 | 4 |
| 2019–2020 | Lukko | SM-liiga | 29 | 2 | 2 | 4 | 16 | – | – | – | – | – |
| 13 kautta | yhteensä | SM-liiga | 675 | 108 | 144 | 252 | 398 | 53 | 7 | 11 | 18 | 55 |

Lähteet
-------

* Tapio Laakso The Internet Hockey Databasessa (englanniksi)
* Tapio Laakso Eurohockey-sivustolla (englanniksi)
* Tapio Laakso *Elite Prospects*. Everysport Media Group AB.  (englanniksi)

### Viitteet

1. 1 2  Mesikämmen, Jani: Tapio Laakso & Timo Salo – Taistelutoverit *Jatkoaika.com*.  27.12.2006. Jatkoaika r.y. Viitattu 18.10.2014.
2. 1 2 3 4 5  Tapio Laakso (jääkiekkoilija) *Elite Prospects*. Everysport Media Group AB.  (englanniksi)
3. ↑  Elite Prospects - U18 SM-sarja Stats 2002-2003 *eliteprospects.com*. Everysport Media Group. Viitattu 4.4.2019. (englanniksi)
4. ↑  Bogdanov jatkaa TuTossa, Riutta joukkueeseen *Jatkoaika.com*.  22.4.2003. Jatkoaika r.y. Viitattu 18.10.2014.
5. ↑  Elite Prospects - TuTo Hockey *eliteprospects.com*. Everysport Media Group. Viitattu 4.4.2019. (englanniksi)
6. ↑  TuTo ja Tommi Heinonen sopimukseen *Jatkoaika.com*.  10.8.2006. Jatkoaika r.y. Viitattu 18.10.2014.
7. ↑  KalPa kiinnitti Mestis-pelaajia *Jatkoaika.com*.  26.3.2007. Jatkoaika r.y. Viitattu 18.10.2014.
8. ↑  JYP haki pistepotin Kuopiosta *yle.fi*.  13.9.2007. Yleisradio Oy. Viitattu 11.9.2020.
9. ↑  HPK:lle vihdoin vieraspotti *yle.fi*.  11.10.2007. Yleisradio Oy. Viitattu 11.9.2020.
10. ↑  Savenius, Pauli: KalPan pelaaja-arviot 2007-2008 *Jatkoaika.com*.  24.4.2008. Jatkoaika r.y. Viitattu 18.10.2014.
11. ↑  Laakso ja Salo jatkavat KalPassa *Jatkoaika.com*.  5.1.2009. Jatkoaika r.y. Viitattu 18.10.2014.
12. ↑  KalPalle tukku sopimuksia *Jatkoaika.com*.  1.1.2010. Jatkoaika r.y. Viitattu 18.10.2014.
13. ↑  Elite Prospects - KalPa *eliteprospects.com*. Everysport Media Group. Viitattu 4.4.2019. (englanniksi)
14. ↑  TPS:lle uusia valmentajia ja pelaajasopimuksia *Jatkoaika.com*.  11.4.2011. Jatkoaika r.y. Viitattu 18.10.2014.
15. ↑  Tapio Laakso ja Timo Salo siirtyvät TPS:ään *liiga.fi*.  11.4.2011. Jääkiekon SM-liiga Oy.
16. ↑  Strozyk, Matias: TPS:n pelaaja-arvostelut 2011–2012 *Jatkoaika.com*.  6.4.2012. Jatkoaika r.y. Viitattu 18.10.2014.
17. ↑  Strozyk, Matias: TPS:n pelaaja-arvioinnit 2012-2013: Murheenkryyni 3.0 *Jatkoaika.com*.  13.3.2013. Jatkoaika r.y. Viitattu 18.10.2014.
18. ↑  Laakso jatkaa Palloseurassa *Jatkoaika.com*.  27.12.2012. Jatkoaika r.y. Viitattu 18.10.2014.
19. ↑  Tapio Laaksolle jatkosopimus TPS:n kanssa *liiga.fi*.  27.12.2012. Jääkiekon SM-liiga Oy.
20. ↑  Tapio Laakso TPS:n kapteeniksi *hc.tps.fi*.  19.8.2013. HC TPS Turku Oy.  Arkistoitu 22.12.2015. Viitattu 18.10.2014.
21. ↑  Ilves julkaisi tulevan kauden sopimuksiaan − Tuokkolalle lisävuosi *Jatkoaika.com*.  24.4.2014. Jatkoaika r.y. Viitattu 18.10.2014.
22. ↑  Ilves nimesi kapteenistonsa - Sandell sai kapteeniuden kunnian *Jatkoaika.com*.  5.8.2014. Jatkoaika r.y. Viitattu 18.10.2014.
23. ↑  Elite Prospects - Ilves *eliteprospects.com*. Everysport Media Group. Viitattu 4.4.2019. (englanniksi)
24. ↑  Kauppinen, Juuso: Tapio Laakso Liigan tammikuun pelaaja *liiga.fi*.  3.2.2015. Jääkiekon SM-liiga Oy. Viitattu 4.2.2015.
25. ↑  Ilveksen Tyrväinen suuntaa Ruotsiin - Laakso ja Rautiainen jatkavat *Jatkoaika.com*.  18.12.2015. Jatkoaika r.y. Viitattu 20.12.2015.
26. ↑  Ilves-kapteenin kausi ohi *liiga.fi*.  12.10.2015. Jääkiekon SM-liiga Oy. Viitattu 13.3.2016.
27. ↑  Ilves julkaisi kapteenistonsa − C-kirjain tuttuun rintaan *Jatkoaika.com*.  6.9.2016. Jatkoaika r.y. Viitattu 6.9.2016.
28. ↑  Elite Prospects - Ilves *eliteprospects.com*. Everysport Media Group. Viitattu 4.4.2019. (englanniksi)
29. ↑  Tapio Laakso Rauman Lukkoon kaksivuotisella sopimuksella *raumanlukko.fi*.  11.4.2018. Rauman Lukko Oy.  Arkistoitu 12.4.2018. Viitattu 11.4.2018.
30. ↑  Rauman Lukon kapteenisto kaudella 2018-19! *raumanlukko.fi*.  21.8.2018. Rauman Lukko Oy. Viitattu 21.8.2018.
31. ↑  Tapio Laaksosta kapteeni, Justin Danforth ja Toni Koivisto kapteenistoon *raumanlukko.fi*.  8.8.2019. Rauman Lukko Oy. Viitattu 8.8.2019.
32. ↑  Mäkeläinen, Kimmo: Tapio Laakso myönsi, että ennen peliä jännitti eri tavalla kuin yleensä – "En ole koskaan ollut noin pitkään pois" *ls24.fi*.  5.2.2020. Marva Media Oy. Viitattu 22.3.2020.
33. ↑  Suhonen, Markus: Lukko-kapteeni Tapio Laakso lopettaa pelaajauransa: "Tähän päättyy paljon hyvää, paljon kaunista" *Jatkoaika.com*.  14.3.2020. Jatkoaika r.y. Viitattu 22.3.2020.
34. ↑  Leijonat kaatoi Venäjän - Hyvönen antoi vankan MM-näytön *yle.fi*.  16.4.2009. Yleisradio Oy. Viitattu 18.10.2014.


|  |  |  |
| --- | --- | --- |
| Edeltäjä:**Ville Vahalahti** | **Turun Palloseuran kapteeni SM-liigassa**2013–2014 | Seuraaja:**Petteri Nummelin** |

|  |  |  |
| --- | --- | --- |
| Edeltäjä:**Sami Sandell** | **Tampereen Ilveksen kapteeni SM-liigassa**2016–2018 | Seuraaja:**Eemeli Suomi** |

|  |  |  |
| --- | --- | --- |
| Edeltäjä:**Janne Niskala** | **Rauman Lukon kapteeni SM-liigassa**2019–2020 | Seuraaja:**Heikki Liedes** |